Anschütz 1827 Fortner

Anschütz 1827 Fortner er et rettrekkervåpen designet av Peter Fortner junior og produsert i samarbeid med J. G. Anschütz, som er populær som skiskytterrifle. IBU-konkurranser gikk over til finkaliber i 1978, og våpenet har vært dominerende i skiskyting siden slutten av 1980-tallet og frem til idag. Det har i 2018 blitt anslått at våpenet brukes av 97% av alle profesjonelle skyskyttere i hele verden. I 2007 hadde om lag 7000 stykk blitt produsert.

Historie 
Anschütz har produsert skiskytterrifler siden 1976 da man fortsatt skjøt IBU-konkurranser med grovkaliber. Grunnlaget for 1827 Fortner-modellen kan dateres tilbake til 1984 da Peter Fortner tok en øl med skiskytteren Peter Angerer fra Vest-Tyskland etter at han nylig hadde tatt individuelt gull i skiskyting under vinter-OL 1984. Angerer uttrykte at han ønsket en rifle som kunne matche de som ble brukt av sovjetiske og østtyske konkurrenter. Fortner tok utfordringen, og innen et par måneder utviklet og patenterte han det som skulle bli kjent som «Fortnermekanismen». Modell 1827 Fortner ble innført rundt 1984. Våpenmekanismen er produsert av Fortner Waffen under lisens fra Anschütz mens skjeftet produseres av Anschütz, og de komplette våpenene markedsføres som Anschütz-rifler.

Teknisk 
Anschütz Fortner-riflen kommer med Anschütz 5020-avtrekk som har en justerbar avtrekksvekt fra 90 til 650 gram. Avtrekket kan justeres slik at de fungerer enten som direkte- eller trykkpunktsavtrekk.  Rettrekker-mekanismen benytter 6 kulelagre for å låse sluttstykket som en rullelås. 1827F har en slagtid på rundt 1.7 millisekunder, hvilket sammen med en dveletid (forsinkelse fra antenning pluss løpstid) på rundt 2.3 ms gir en total tid på rundt 4 ms fra utløsning av avtrekket til kulen har gått ut av løpet.

For å hindre skade på tennstempelet ved tørrtrening kan det monteres en tennålbuffer (en gummiring) før man tar tørrklikk.

Selve mekanismen er produsert av Fortner Waffen, og har en total lengde på 730 mm. Selv om våpenet har vært produsert i over 40 år har mekanismen ikke endret seg så veldig mye. Alt av tilbehør og andre deler skal være kompatible på tvers av alle produksjonsår. For eksempel skal avtrekkere fra alle produksjonsår være teknisk like og kompatible. De viktigste forbedringene har vært pipen, og pipene på noen av de tidlige våpnene var ikke nitrerte, men disse er noe sjeldne å finne. Pipen har ikke glidekassegjenger, men er presset inni låskassen og kan byttes hos en kompetent børsemaker. I likhet med mange andre konkurranserifler kamret for .22 Long Rifle så har pipemunningen på Anschütz Fortner trangboring, antakelig for å oppnå bedre ytelse i kaldt vær.  Sikringen er montert på siden av låskassen og er markert med «S» for Sicherung (som betyr «sikring» på tysk) og «F» for Feuer (som betyr «ild» på tysk).

Fabrikkskjefter produseres av Anschütz, og skjeftedesignet har endret seg en del gjennom årene. Det gjeldende Anschütz-designet per 2020 har justerbar kinnstøtte og kolbelengde slik at skjeftet kan tilpasses flere forskjellige utøvere. Det har ikke vært uvanlig for idrettsutøvere å kjøpe tilpassede skjefter fra andre produsenter på ettermarkedet, og disse er ikke alltid justerbare.

1827 Fortner-magasiner er kompatible med buede .22 LR-magasiner for Anschütz 1400 og 1700, samt de magasinmatede utgavene av Anschütz 54 og 64. Imidlertid skiller magasinene som er spesielt laget for skiskyting seg ut med ved å ha en spesiell bunnplate for enklere betjening med hansker.

Siktejusteringen på Fortner-riflen er som oftest medurs (CW, engelsk for «clockwise») med klikkverdi på 0.06 mrad, som kan oversettes til 3 mm på 50 meters avstand som brukt i konkurranser (eller tilsvarende til 6 mm på 100 meter, og 0.9 mm på 15 meters avstand).

Hovedkonkurrenten til Anschütz 1827F på 2000-tallet har vært de russiske Izhmash 7-3 og 7-4-riflene. Både Izhmash og Fortner krever bare omtrent 2.5 kg kraft for å veksle, og kan veksles på under 1 sekund. Imidlertid har Fortner-mekanismen en liten fordel med at skytteren låser sluttstykket ved hjelp av tommelen slik at pekefingeren kommer raskere på avtrekkeren.

Forgjengere 
Andre skiskytterrifler som tidligere har blitt produsert av Anschütz inkluderer:

 Anschütz 1427B Biathlon som ble bygget på en Match 54 14XX-mekanisme.
 Anschütz 1827 (som ikke må forveksles med 1827 Fortner) som ble bygget på en Match 54 18XX-mekanisme.
 Anschütz 64R Biathlon som ble bygget på en Match 64-mekanisme.

Trivia 
Piper fra Anschütz har blit anerkjent for god kvalitet, og ble brukt i produksjon av noen Izhmash Bi 7-3 skiskytterrifler i 1990-årene. Disse riflene ble solgt som BI-7-4A, med «A» for Anschütz.

Krico 360S rettrekkerriflen (noen ganger kalt Krico S1 eller SI) var en østtysk rifle som var mekanisk lik Anschütz 1827 (kopi).

1727F er en rettrekker-jaktrifle produsert av Anschütz siden 2013 som har tatt mye inspirasjon fra 1827F-skiskytterriflen. Selv om de to designene har mange likheter, så går delene stort sett ikke om hverandre. Skjefteinnfellingene er imidlertid like.

Se også 
 Heym SR 30, en annen rettrekkerrifle designet av Peter Fortner
 Blaser R8

Referanser

Eksterne lenker 
 YouTube - Kaldskudd presisjonstest med Anschütz 1827 Fortner, og intervju med selskapets direktør Dieter Anschütz (tysk)

Geværer